Nahiya na nufin sashe-sashe ko kuma manya-manyan shigifun da'irar shimfiɗaɗɗiyar ƙasa da ake da su a wannan duniya tamu. Babu dai wata ƙididdiga da ta tabbatar da adadin nahiyoyin da ake da su a duniya baki ɗaya, sai dai kawai ana ganin ko dai guda shida ne ko kuma guda bakwai. Amma dai abin da aka fi haƙƙaƙewa akai shi ne, waɗannan nahiyoyi guda Bakwai ne. Kuma sun haɗar da Afirka da Antarctica da Asiya da Austaraliya da Turai da kudancin Amirka da kuma Arewacin Amirka. Wannan a yadda aka karantar da ɗalibai kenan a yankin nahiyar Amirka baki ɗaya. Amma kuma a yankin nahiyar Turai da kuma sauran sassan duniya, mafi yawan ɗaliban yankunan ana karantar da su cewar, nahiyoyi Shida rak ake da su a duniyar nan. Ma'ana a waɗannan yankuna ana duban Kudancin Amirka da kuma Arewacin Amirka a matsayin nahiya guda ɗaya ta Amirka. Anan lissafin nahiyoyi shidan kenan ya haɗar da Afirka da Amirka da Antarctica da Asiya da Australiya da kuma Turai.